SLUŽBENO PRIOPĆENJE

Zajednice prakse za unutarnju reviziju (IACOP) PEMPAL-a

Godišnja plenarna sjednica 21. -23. ožujka 2016. u Pragu, u Češkoj Republici.

Zajednica prakse za unutarnju reviziju PEMPAL-a ostvarila je i postigla dogovor u pogledu sljedećeg:

1) Članovima IACOP-a, donatorima, gostima i partnerima predstavljen je naš najnoviji proizvod znanja, Vodič za ocjenu kvalitete - priručnik za unapređenje kvalitete unutarnje revizije u javnom sektoru. Ovaj jedinstven proizvod konačan je rezultat niza sastanaka i rada IACOP-a tijekom kojih su vodeći praktičari unutarnje revizije kolektivno razvili proizvod znanja na temu podizanja ljestvice za učinkovitu provedbu dobrih praksi unutarnje revizije u svojim zemljama. Nekoliko je zemalja već počelo upotrebljavati ovaj priručnik kao smjernicu za poboljšanje funkcija unutarnje revizije.

2) Sudionici su naučili kako su zemlje provele unutarnju kontrolu u javnom sektoru. Razmijenili su ideje nakon izlaganja predstavnika iz Europske unije, Rusije, Južne Afrike, Brazila, Belgije, Francuske i Češke Republike. Posebna je pažnja posvećena tome kako osigurati odgovornost unutar sustava unutarnje kontrole. Također smo naučili da je učinkovitost modela unutarnje kontrole izravno povezana s kulturom i zrelošću zemlje u pogledu rizika, kontrole i revizije. Domaćin plenarne sjednice, češko Ministarstvo financija, predstavio je svoj položaj i izazove u provedbi unutarnje kontrole u javnom sektoru. O tim se izazovima raspravljalo na različitim sesijama skupina za raspravu koje su zatim dale povratne informacije i savjet našim češkim kolegama o tome kako dalje napredovati.

3) Podijelili smo ključna kretanja iz područja unutarnje revizije, kako na globalnoj razini (najnovije informacije o okviru standarda unutarnje revizije) tako i na regionalnoj razini. Nizozemski i belgijski predstavnici objasnili su logiku i izazove u pozadini centraliziranog modela unutarnje revizije. Rusija, Rumunjska, Kazahstan, Crna Gora, Armenija, Srbija, Bosna i Hercegovina, Moldova i Hrvatska izvijestile su o svojem napretku, izazovima i ambicijama u kojima se odrazilo mnogo uloženih napora i ostvarenih ciljeva uz pomoć PEMPAL-ovog IACOP-a.

4) Predstavili smo novu radnu skupinu za unutarnju kontrolu, pri čemu su sudionici imali priliku izraziti svoje prioritete u pogledu opsega rada radne skupine. Cilj nam je kroz učenje i razmjenu iskustva izraditi Izvješće o stajalištu na temu uloge unutarnje revizije i Središnje harmonizacijske jedinice u ocjeni i razvoju unutarnje kontrole u javnom sektoru. Namjera nam je utvrditi smjernice i dobre prakse koje mogu poslužiti našim zemljama članicama kao referentni materijal.

5) Na sastanku se također raspravljalo o Sažetku prijedloga na temu odnosa unutarnje revizije i financijske inspekcije te vanjske revizije (vrhovne revizijske institucije), kao i o modelima praktične primjene. Zemlje su ovaj dokument smatrale iznimno važnim. Dogovor je da će Sažetak prijedloga biti dovršen tijekom predstojećeg sastanka te objavljen.

Tijekom cijelog sastanka sudionike se poticalo da aktivno sudjeluju u različitim raspravama i izlaganjima, pri čemu je posvećena dužna pažnja i iskazano poštovanje raznolikosti jezika i kultura u sklopu IACOP-a .